Diari Oficial de la Generalitat Valenciana


Sumari del DOGV 8576, del 21-06-2019 (2019/6298)

Licitació per a l'alienació de l'aprofitament cinegètic en zones de caça controlada i forests d'utilitat pública per a les temporades 2019-2020 i següents.
-----------------------------------------------------------------------------------------------------------------------------------------------------------

### Dades del document

Número de DOGV
:   8576

Data del DOGV
:   21-06-2019

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2019/6298


Data del document
:   12-06-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Anunci

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * contracte administratiu

Licitació per a l'alienació de l'aprofitament cinegètic en zones de caça controlada i forests d'utilitat pública per a les temporades 2019-2020 i següents. [2019/6298]  
1. Objecte  
1.1. És objecte d'aquest anunci el procediment per a l'alienació de l'aprofitament cinegètic en zones de caça controlada i forests d'utilitat pública gestionades per la Conselleria d'Agricultura, Medi Ambient, Canvi Climàtic i Desenvolupament Rural, a la província de València, tant de titularitat municipal com de propietat de la Generalitat Valenciana, per a les temporades 2019-20 i següents.  
  
2. Tramitació, procediment i tipus de licitació  
2.1. L'entitat que realitzarà l'alienació dels aprofitaments cinegètics de les forests d'utilitat pública de titularitat municipal serà en cada cas l'ajuntament que n'ostente la propietat. En cas de zones de caça controlada i les forests d'utilitat pública que són propietat de la Generalitat Valenciana, serà la Direcció Territorial de València de la conselleria competent en matèria de medi ambient, de conformitat amb el que indica l'annex.  
2.2. La tramitació i el procediment es realitzaran d'acord amb els principis de publicitat, objectivitat, imparcialitat, transparència i concurrència competitiva, recollits en l'article 15.5 de la Llei 43/2003, de 21 de novembre, de forests, així com el que es disposa en la matèria en la legislació reguladora del règim local i la legislació vigent en matèria de patrimoni de les administracions públiques i contractació del sector públic.  
2.3. El tipus de licitació serà obert, de tramitació ordinària, i es realitzarà, amb caràcter general, mitjançant subhasta a l'alça en la quantitat establida per a cada aprofitament en l'annex.  
2.4. Per a participar en la licitació serà requisit indispensable la consignació prèvia d'una garantia provisional per import del 2 per cent del valor de taxació.  
2.5. En cas de zones de caça controlada, només podran participar en el procediment per a la seua adjudicació les entitats locals o societats de caçadors sense ànim de lucre, en els termes de la disposició addicional setena de la Llei 13/2004, de 27 de desembre, de caça de la Comunitat Valenciana.  
2.6. En el cas d'aprofitaments cinegètics de forests d'utilitat pública, podran optar les persones físiques o jurídiques amb plena capacitat d'obrar i que no estiguen incurses en algunes de les prohibicions per a contractar assenyalades en la normativa vigent en matèria de contractes del sector públic. Això sense perjudici de les particularitats establides en l'annex (\*).  
  
3. Plec general de condicions economicoadministratives  
3.1. El plec general de condicions economicoadministratives que regeix les alienacions en forests de titularitat municipal haurà de ser redactat i aprovat per l'entitat local que ostente la propietat de la forest. Aquest document haurà de romandre depositat i ser accessible en el corresponent ajuntament.  
3.2. Per als aprofitaments de les forests propietat de Generalitat Valenciana serà aplicable el plec general de condicions economicoadministratives per a l'alienació dels aprofitaments forestals en forests propietat de la Generalitat, recollit en la Instrucció de la Direcció General de Medi natural i Avaluació Ambiental de 14 de juliol de 2017 i les condicions establides en l'Ordre 10/2015, de 8 d'abril de 2015, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana (DOGV 7508, 20.04.2015), modificada per Resolució de 29 de març de 2017, de la Direcció General de Medi Natural i Avaluació Ambiental (DOGV 9047, 24.05.2017), així com les condicions recollides en el present anunci de subhasta.  
  
3.3. El plec general de condicions economicoadministratives per a l'alienació dels aprofitaments forestals en forests propietat de la Generalitat es podrà consultar en les dependències de la direcció territorial de la conselleria competent en matèria de medi ambient, situada al carrer Gregori Gea, 27, 5a planta, de València.  
3.4. En les forests de propietat municipal, els plecs de condicions economicoadministratives recolliran convenientment detallats: la capacitat del licitador, les característiques de les proposicions, la garantia provisional i definitiva i el preu de licitació.  
  
4. Plec de condicions tecnicofacultatives  
4.1. Serà d'aplicació per als aprofitaments objecte d'aquest anunci el plec general de condicions tecnicofacultatives per a l'alienació dels aprofitaments forestals en forests gestionades per la Generalitat, recollit en la Instrucció de la Direcció General de Medi Natural i Avaluació Ambiental de 14 de juliol de 2017, i les condicions establides en l'Ordre 10/2015, de 8 d'abril de 2015, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana, modificada per Resolució de 29 de març de 2017, de la Direcció General de Medi Natural i Avaluació Ambiental (DOGV 9047, 24.05.2017).  
  
4.2. Sense perjudici d'això, els aprofitaments objecte d'aquest anunci disposaran d'un plec de condicions particulars tecnicofacultatives específic. Per a les forests propietat de la Generalitat, aquests plecs, juntament amb el plec general referit en l'apartat anterior, es podran revisar en les dependències de la direcció territorial de la conselleria competent en matèria de medi ambient, situada al carrer Gregori Gea, 27, 5a planta, de València. Per a les forests de propietat municipal, es podran revisar en l'ajuntament que ostente la titularitat de la forest licitada. Aquest plec haurà de ser subscrit pel titular de la forest, l'adjudicatari i pel tècnic facultatiu designat a aquest efecte, i contindrà la taxació i el període d'execució o gaudi de l'adjudicació.  
  
  
5. Condicions d'execució de l'aprofitament  
5.1. L'adjudicació de l'aprofitament cinegètic implica per a l'adjudicatari els deures i les obligacions previstos en la Llei 13/2004, de 27 de desembre, de caça de la Comunitat Valenciana.  
5.2. L'adjudicatari estarà obligat a complir les condicions establides en el corresponent Pla tècnic d'ordenació cinegètica del vedat de caça que es constituïsca o al qual, si escau, s'agregue, que en tal cas haurà de modificar-se adequant-se a la nova superfície. L'adjudicatari haurà de presentar sol·licitud d'aprovació de Pla tècnic d'ordenació cinegètica, o, si escau, de modificació del pla tècnic d'ordenació cinegètica vigent, per a la seua aprovació per la direcció territorial.  
  
5.3. No obstant això, en cas de zones de caça controlada i forests d'utilitat pública propietat de la Generalitat no declarades zona de caça controlada amb una superfície major o igual a 250 hectàrees, l'aprofitament cinegètic s'ajustarà al Pla tècnic d'ordenació cinegètica, redactat i aprovat per la direcció territorial, i que es podrà revisar en les dependències de la direcció territorial de la conselleria competent en matèria de medi ambient, situada al carrer Gregori Gea, 27, 5a planta, de València.  
  
5.4. Els costos de redacció, si escau, del Pla tècnic d'ordenació cinegètica, matriculació del vedat, senyalització d'aquest i redacció de les memòries anuals i dels plans de gestió per a temporades successives, seran a càrrec de l'adjudicatari.  
5.5. Serà aplicable la normativa vigent en matèria forestal i de caça, i, en general, la normativa en matèria mediambiental que afecte l'exercici de l'activitat cinegètica, especialment la normativa reguladora dels parcs naturals i les normes de gestió de la Xarxa Natura 2000, si escau.  
  
  
6. Termini de vigència del gaudi  
6.1. El termini de vigència de l'adjudicació de l'aprofitament cinegètic serà el fixat en cada cas en l'annex, comptador des de l'inici de la temporada cinegètica 2019-2020.  
  
7. Lloc i termini de presentació de les ofertes  
7.1. Amb caràcter preferent, les proposicions per a optar a la subhasta es presentaran en el Registre General d'Entrada dels respectius ajuntaments indicats en l'annex.  
7.2. En el cas de les forests propietat de la Generalitat Valenciana, aquestes es presentaran en les dependències situades al carrer Gregori Gea, 27, 5a planta, de València. No obstant això, les proposicions es podran presentar en qualsevol dels registres administratius oficials en qualsevol de les formes previstes en l'article 16 de la Llei 39/2015, d'1 d'octubre, del procediment administratiu comú de les administracions públiques.  
El termini per a la presentació de les ofertes serà des de l'endemà de la publicació d'aquest anunci en el Diari Oficial de la Generalitat Valenciana, fins a deu dies abans de la realització de la corresponent subhasta. Les dates per a la realització de cada subhasta estan previstes en l'annex per a cada aprofitament.  
  
8. Documentació que es requereix per a accedir a la subhasta  
8.1. En el cas de zones de caça controlada i forests propietat de la Generalitat Valenciana les proposicions es presentaran en dos sobres tancats, que es denominaran A i B, i signats pel licitador o persona que el represente. El contingut dels sobres s'ajustarà al que es disposa, a aquest efecte, en article 6 de l'annex III de l'Ordre 10/2015, de 8 d'abril de 2015, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana, modificada per Resolució de 29 de març de 2017, de la Direcció General de Medi Natural i Avaluació Ambiental (DOGV 9047, 24.05.2017).  
8.2. En el sobre A s'inclourà la documentació administrativa establida en l'Ordre 10/2015, de 8 d'abril, a més del justificant d'haver constituït la garantia provisional del 2 % del valor de taxació.  
  
  
9. Lloc i data de realització de la subhasta  
9.1. Les subhastes es realitzaran en els ajuntaments respectius i en les dependències de la Direcció Territorial de València en els casos de forests pròpies de la Generalitat Valenciana i zones de caça controlada, en les dates que figuren en l'annex.  
9.2. En el cas de zones de caça controlada i forests propietat de la Generalitat Valenciana quan la primera subhasta resulte deserta, es realitzarà la segona deu dies hàbils després, comptadors des de la publicació en el tauler d'anuncis del resultat d'aquesta. En els primers cinc dies hàbils d'aquest termini, s'hauran de presentar les sol·licituds per a participar en la segona subhasta, en els mateixos termes i condicions que per a la primera.  
  
10. Garantia definitiva  
10.1. L'adjudicatari haurà de consignar obligatòriament una garantia definitiva per valor del 10 per cent de l'import d'adjudicació en el termini de deu dies a partir de la data en què li siga comunicada l'adjudicació. La no-consignació de la garantia en el termini assenyalat serà motiu d'anul·lació del procés d'adjudicació iniciat, i passarà a la següent oferta millor situada.  
10.2. La garantia definitiva respondrà de les penalitzacions imposades a l'adjudicatari per raó de l'activitat que realitze, del rescabalament dels danys i perjudicis que l'adjudicatari ocasionara al titular de la forest amb motiu de l'adjudicació, de les despeses originades a aquests per demora de l'adjudicatari en el compliment de les seues obligacions i de la confiscació que puga decretar-se en els casos de cancel·lació, d'acord amb el que s'estableix en els plecs de condicions economicoadministratives i tecnicofacultatives o amb caràcter general en la legislació de contractes del sector públic.  
10.3. La devolució de la garantia definitiva es produirà quan finalitze el termini vigent de l'adjudicació, una vegada haja certificat la Direcció Territorial de València la correcta execució o gaudi.  
  
11. Cànon anual. Fons de millores  
11.1. Amb l'obtenció prèvia de la llicència i lliurament de l'aprofitament, l'adjudicatari haurà d'ingressar l'import del cànon anual corresponent, segons el resultat de la corresponent subhasta.  
11.2. De conformitat amb l'article 83 del Decret 98/1995, de 16 de maig, del Govern Valencià, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, les entitats locals propietàries de les forests objecte d'aquest anunci, estan obligades a invertir, almenys, el quinze per cent de l'import dels aprofitaments en l'ordenació i millora de les masses forestals. L'import del percentatge esmentat formarà el fons de millores. Cada ajuntament haurà de disposar d'un compte corrent per a aquesta fi.  
  
  
12. Obtenció de la llicència i lliurament de l'aprofitament  
12.1. Una vegada l'adjudicació siga ferma i comunicada a l'adjudicatari, serà condició indispensable que aquest dispose de la llicència que autoritza l'execució de l'aprofitament.  
12.2. La llicència serà expedida per la Direcció Territorial de València a càrrec de la qual estiga la forest, una vegada realitzat el pagament del cànon i s'haja constituït la garantia definitiva per part de l'adjudicatari de l'aprofitament.  
12.3. La llicència haurà d'estar disponible en el lloc on es desenvolupe l'activitat, i podrà ser requerida en qualsevol moment per les autoritats competents.  
12.4. No es podrà gaudir de l'aprofitament fins que no estiga senyalitzat l'espai cinegètic sobre el terreny d'acord amb la normativa vigent. Els treballs i materials necessaris per a la senyalització no podran computar-se com a millores en benefici de la fauna salvatge i seran per compte de l'adjudicatari.  
  
13. Inversions en benefici de poblacions silvestres  
13.1. De conformitat amb l'article 35 de la Llei 13/2004, de 27 de desembre, de caça de la Comunitat Valenciana, l'adjudicatari haurà de realitzar inversions en benefici de les poblacions silvestres per valor del 35 % de la valoració en viu de les rendes cinegètiques. Aquestes inversions estaran quantificades, valorades i localitzades en el corresponent Pla tècnic d'ordenació cinegètica.  
  
14. Causes de resolució de l'adjudicació  
14.1. En forests propietat dels ajuntaments, les causes de resolució de l'adjudicació seran les previstes en la normativa vigent en matèria de patrimoni de les administracions públiques i de contractes del sector públic, en els termes previstos en l'article 20 de l'annex II de la referida Ordre 10/2015, de 8 d'abril de 2015, modificada per Resolució de 29 de març de 2017, de la Direcció General de Medi Natural i Avaluació Ambiental (DOGV 9047, 24.05.2017).  
14.2. En forests propietat de la Generalitat, les causes de resolució de l'adjudicació seran les previstes en el plec general de condicions economicoadministratives per a l'alienació dels aprofitaments forestals en forests propietat de la Generalitat, recollit en la Instrucció de la Direcció General de Medi natural i Avaluació Ambiental de 14 de juliol de 2017, que es podrà consultar en les dependències de la direcció territorial de la conselleria competent en matèria de medi ambient, situada al carrer Gregori Gea, 27, 5a planta, de València.  
  
  
València, 12 de juny de 2019.- El director territorial: Javier Civera Martínez.